**OSNOVNA ŠKOLA BOL, BOL**

EPIDEMIOLOŠKE MJERE ZAŠTITE OD ZARAZE VIRUSOM COVID-19

OBAVEZE ŠKOLE, RODITELJA I BORAVAK UČENIKA U ŠKOLI

Prema uputama Hrvatskog zavoda za javno zdravstvo, škole su sigurne za učenike i zaposlenike. Od srijede 27. svibnja 2020. svi roditelji na otoku Braču mogu poslati učenike razredne nastave u školu. Oni roditelji koji još uvijek imaju objektivne ili subjektivne razloge zbog kojih djecu ne žele poslati u školu, mogu i naknadno uključiti dijete u nastavne grupe u školi, ali u međuvremenu moraju osigurati uvjete kod kuće za nastavu na daljinu.

**Higijena ruku.** Važno je omogućiti redovito pranje ruku tekućom vodom i sapunom. Ruke se peru prije ulaska u svoju skupinu/učionicu, prije i nakon pripreme hrane, prije jela, nakon korištenja toaleta, nakon dolaska izvana, nakon čišćenja nosa i kada ruke izgledaju prljavo. Za pranje ruku treba koristiti tekuću vodu i sapun, a jednako je efikasna voda svake temperature ako se koristi sapun. Pri pranju ruku pridržavajte se naputaka za pravilno pranje ruku. Nakon pranja ruku sapunom i vodom, ruke treba osušiti papirnatim ručnikom za jednokratnu upotrebu koji se nakon korištenja baca u koš za otpad s poklopcem.

**Dezinfekcija ruku.** Na ulazu u školu te u školi na nekoliko lako dostupnih mjesta treba postaviti dozatore s dezinficijensom za dezinfekciju ruku školske djece i odraslih s uputom za korištenje.

**UPUTE RODITELJIMA O BORAVKU UČENIKA U ŠKOLI**

Rad u školama u sadašnjim epidemiološkim uvjetima uz poštovanje Uputa HZJZ-a smatra se jednako sigurnim za djecu i zaposlenike kao i rad od kuće, odnosno ostanak kod kuće te se omogućuje uključivanje sve djece u škole.

Važno je da **roditelji/skrbnici budu upoznati s Uputama HZJZ-a i Preporukama MZO-a.**

Telefonom ili na drugi primjeren način uprava škole obavještava roditelje o sljedećem:

* **da ne dolaze u pratnji djeteta ako imaju simptome respiratorne bolesti** (povišena tjelesna temperatura, kašalj, poteškoće u disanju, poremećaj osjeta njuha i okusa), ako im je izrečena mjera samoizolacije ili ako imaju saznanja da su zaraženi s COVID-19
* **da ne dovode dijete u ustanovu ako dijete ima simptome respiratorne bolesti (**povišena tjelesna temperatura, kašalj, poteškoće u disanju, poremećaj osjeta njuha i okusa), ako ima izrečenu mjeru samoizolacije ili ako je dijete zaraženo s COVID-19.

Roditelji/skrbnici **dužni su izmjeriti tjelesnu temperaturu djetetu svaki dan** prije dolaska u školu te u slučaju povišene tjelesne temperature ne smiju dovoditi dijete u školu već se javljaju telefonom ravnatelju škole i izabranom pedijatru/liječniku obiteljske medicine radi odluke o testiranju i liječenju djeteta. **Preporuka je da svaki dan prije odlaska u ustanovu roditelj u djetetovu bilježnicu upiše vrijednost izmjerene temperature kod djeteta. Bilježnicu dijete donosi sa sobom u ustanovu a nastavnik svakodnevno provjerava.** Djeca sa znakovima drugih zaraznih bolesti također ne dolaze u ustanovu.

Također, **škola ne uzima izjavu od roditelja radi uključivanja djeteta u ustanovu**. Roditeljima treba omogućiti naknadno uključivanje djeteta u vrtić i školu.

* Roditelji/skrbnici **ne moraju dovoditi djecu u škole**, ako ih dovode, ne ulaze u školsku zgradu osim u krajnjoj nuždi, već dolaze do ulaza pri čemu zadržavaju distancu od najmanje 1,5 metra u odnosu na druge roditelje/skrbnike i djecu.
* Sukladno odluci roditelja, učenici u školu dolaze sami, organiziranim prijevozom ili u pratnji roditelja, kao što bi dolazili da nema epidemije.
* Roditelji se ne okupljaju na ulazu u školsku zgradu.
* Roditelji su obavezni **djetetu pripremiti marendu i piće**, te je po mogućnosti staviti u plastičnu posudu koju nakon jela učenik sprema u svoju torbu.

**POSTUPANJE U SLUČAJU SUMNJE U ZARAZU KOD DJETETA**

Ravnatelj škole u dogovoru s nadležnim školskim liječnikom o svakoj sumnji na COVID-19 kod zaposlenika ili djece (o čemu roditelj/skrbnik ima obavezu hitno telefonom obavijestiti ravnatelja) obavještava nadležnog školskog liječnika. Posebno žurno i neizostavno ravnatelj obavještava nadležnog školskog liječnika u slučaju grupiranja sumnje ili zaraze COVID-19 (2 i više djelatnika i/ili djece sa sumnjom iz iste učionice/zgrade i sl.).